



**Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**12.10.2017**

Ca urmare a solicitării de emitere a acordului de mediu depusă de S.N.T.G.N. TRANSGAZ S.A, cu sediul în municipiul Tg. Mureș, B-dul Pandurilor, nr. 131, județul Mureș, înregistrată la Agenţia pentru Protecţia Mediului Bistriţa-Năsăud cu nr. 9.792/24.08.2017, *ultima completare cu nr. 11.420/09.10.2017*, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *11.10.2017*, că proiectul: *"Lucrări de modernizare, relocare S.R.M. Bistrița și racordare la S.N.T.",* propus a fi amplasat în: *municipiul Bistrița, localitatea componentă Viișoara, extravilan, județul Bistriţa-Năsăud,* **nu se supune evaluării impactului asupra mediului şi nu se supune evaluării adecvate.**

**Justificarea prezentei decizii**:

**I**. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul intră sub incidenţa prevederilor H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2 la:*

***-*** *punctul 3, lit. b): "instalații industriale pentru* ***transportul gazelor****, aburului și apei calde...";*

***-*** *punctul 13, lit. a): "orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului";*

*b) proiectul tratează dimensionarea și reconfigurarea instalațiilor tehnologice de reglare măsurare gaze, reamplasarea pe o nouă locație a S.R.M. Bistrița (stația de reglare măsurare gaze), adaptarea terenului pentru montaj, inclusiv pentru construcțiile existente, având în vedere următoarele:*

***-*** *extinderea intravilanului municipiului Bistrița, situație în care actuala locație a SRM nu mai respectă distanțele de siguranță prevăzute de legislația în vigoare;*

***-*** *modernizarea S.R.M., datorită uzurii fizice și morale ale instalațiilor de reglare-măsurare utilizate și cerințele actuale privind evidența fiscalizată a gazelor naturale livrate în sistem;*

***a) situația actuală****: stația de reglare măsurare care asigură în prezent alimentarea cu gaze naturale a municipiului Bistrița a fost pusă în funcțiune în anul 1999, cu o capacitate proiectată de 30.000 Nm3/h, la o presiune nominală de 25 bar.*

*Instalația tehnologică de reglare măsurare este montată în aer liber (doar o parte dintre echipamente sunt protejate cu copertină metalică), fiind formată din:*

***-*** *modul de filtrare gaze, prevăzut cu 2 filtre Dn = 250 mm, Pn = 25 bar și robineți de secționare cu sertar (sunt robineți cu trecere directă și sunt cei mai cunoscuți și utilizați robineți. Funcție de materialele folosite în executia lor, ei pot fi utilizați la exploatarea, transportul și distribuția apei industriale rece și caldă, apă potabilă, vapori saturați și produse petroliere, gaze naturale, etc.);*

***-*** *modul de reglare-siguranță, compus din 2 regulatoare Dn = 200 mm, Pn = 25 bar cu acționare indirectă și o linie de by-pass a reglării, o suprapă de siguranță tip SABGN 80/100 și robineți de secționare cu sertar;*

***-*** *modul de măsurare gaze pe 2 linii, cu element deprimogen;*

***-*** *modul de analiză gaze (gazcromatograf), precum și o gară de primire godevil, cu Dn = 250 mm, Pn = 25 bar (este o instalaţie compactă, utilizată pentru lansarea godevilurilor inteligente sau /şi / de curăţare) și acumulator subteran de lichide.*

***b) situația propusă****: stația nouă de reglare măsurare se va amplasa pe un* ***teren cu suprafața de 2.000,40 m2****, în localitatea componentă Viișoara, municipiul Bistrița, extravilan, pe traseul magistralei de transport gaze naturale de presiune mare Corvinești-Bistrița.*

*Stația S.R.M. Bistrița nouă va fi o stație complet autormatizată, nu necesită personal de supraveghere/deservire, transmiterea datelor se va face computerizat, în centrul de Exploatare Teritorială Cluj (unde este arondat județul nostru).*

*Bilanțul teritorial pentru noul amplasament al* ***S.R.M.-****ului:*

*- suprafață construită,* ***Sc = 213,30 m2****, din care:*

*- hală parter, Sc = 195,30 m2, construcție metalică amplasată pe platformă betonată, pentru amplasarea noii instalații tehnologice;*

*- cofret metalic, Sc = 18,00 m2, tricompartimentat, în care sunt prevăzute: o centrală termică pentru încălzirea gazelor, o cameră de operare și un spațiu tehnic;*

*- suprafață pietonale S = 16,0 m2;*

*- suprafață căi de acces auto = 113,0 m2;*

*- spațiu verde amenajat (doar gazon și vegetație perenă din categoria florală) S = 1.658,10 m2.*

*Accesul se face pe un drum de exploatație existent (care pornește din strada Baholț), cu următoarele caracteristici constructive:*

*- lungime = 120 m;*

*- lățime = 5 m, fiind prevăzut cu rigolă pentru colectarea apelor pluviale de pe ampriza drumului, iar structura rutieră: pietruit.*

*Parametrii obiectivului de investiții:*

***1.*** *Construcții și montaj conducte de transport gaze naturale și instalațiile tehnologice aferente: se tratează montarea instalației tehnologice noi, dimensionarea și poziționarea conductelor de legătură intrare / ieșire la aceasta, inclusiv montarea unei gări de primire godevil pe conducta racord Dn = 250 mm, precum și amenajările și construcțiile aferente stației;*

***2.*** *Execuția instalațiilor electrice și a sistemelor de detecție, semnalizare, alarmare și supraveghere: această parte din proiect detaliază*

*- proiectarea instalațiilor electrice interioare, de automatizare și protecție contra șocurilor electrice și descărăcri atmosferice*

*- proiectarea și instalarea sistemului de transmisii date și monitorizare*

*- proiectarea instalației de tetecție, semnalizare și alarmare efracție*

*- proiectarea instalației de tetecție, semnalizare și alarmare incendiu;*

***3.*** *Instalație de protecție catodică a conductelor cu Dn = 150 mm, respectiv Dn = 250 mm: parte din proiect care conține proiectarea stațiilor de protecție catodică pentru cele 2 conducte Corvinești – Bistrița (fir I- Dn = 150 mm, fir II- Dn = 250 mm);*

***4.*** *Construcții industriale și de amenajare a teritoriului, unde sunt tratate:*

*- căile de comunicație de la intrarea în stație până la instalațiile tehnologice – alei betonate, aici fiind inclus și accesul auto*

*- hala metalică pentru amplasarea instalației tehnologice și cofretul metalic*

*- drumul de acces la samplasamentul stației, cu lungimea de 120 m*

*- alte construcții adiacente necesare pentru montajul și funcționarea instalațiilor tehnologice (rigole, estacade, suporți, etc.)*

*- împrejmuirea incintei, din panouri și stâlpi din beton – lungime 182 m;*

***5.*** *Instalații termice și de încălzire centrală: tratează dimensionarea și configurarea instalației de încplzire centrală cu apă caldă pentru hala SRM și spațiile tehnice aferente, precum și pentru încălzitoarele de gaz Dn = 300 mm, Pn = 25 bar.*

*Stația nouă de reglare măsurare va avea aceeași capacitate, 30.000 Nm3/h, la o presiune nominală de 25 bar;*

*c) asigurarea utilităților: nu este cazul;*

*d) în etapa de realizare a investiţiei şi după punerea în funcţiune a obiectivului nu se utilizează substanţe toxice şi periculoase sau tehnologii care să inducă risc de accidente;*

*e) proiectul are efecte cumulative cu alte proiecte/construcții de același tip existente în zonă, dar efectul cumulat este nesemnificativ;*

*f) dintre resursele naturale se vor utiliza agregate naturale (nisip, pietriș, balast) în etapa de realizare a investiției;*

*g) la faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă, iar în perioada de funcționare, deșeuri tehnologice, care se valorifică prin agenți economici autorizați;*

*h) proiectul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*i) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*j) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*k) anunţul privind solicitarea de obținere a acordului de mediu a fost mediatizat prin: afişare la sediul și pe site-ul titularului, la sediul Primăriei municipiului Bistrița, publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat pe durata desfășurării procedurii de emitere a actului de reglementare.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, completată cu modificări prin Legea 49/2011 cu modificările și completările ulterioare ÷ amplasament în afara ariilor naturale protejate;*

Condiţii de realizare a proiectului:

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se impune refacerea la starea iniţială a terenurilor afectate de lucrări.*

*3. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

*4. Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

*5. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi, uleiuri, etc.).*

*6. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor.*

*7. Se interzice accesul de pe amplasament pe drumurile publice cu utilaje şi mijloace de transport necurăţate. Titularul activităţii are obligaţia asigurării cu instalaţiile necesare acestui scop - instalaţii de spălare şi sistem colector de ape uzate.*

*8. Realizarea proiectului presupune ca organizare de șantier împrejmuirea unei suprafețe de teren de cca. 200 m2 pentru montare container metalic tip cu funcțiune mixtă birou-vestiar și un wc ecologic, iar materialele necesare se vor aduce pe amplasament strict în locația unde sunt puse în operă, fără afectarea de suprafețe suplimentare.*

*9. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor;*

*10. Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante),*

*11. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi;*

*12. La execuția lucrărilor se vor respecta întocmai cele menționate în memoriul de prezentare – date, parametri – justificare a prezentei decizii.*

*13. La finalizarea investiţiei, titularul va notifica Agenția Națională pentru Protecția Mediului, Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare și va solicita revizuirea autorizației de mediu.*

**Prezentul act de reglementare este valabil pe toată perioada punerii în aplicare a proiectului, dacă nu se produc modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului atrage după sine suspendarea şi/sau anularea acestuia după caz,conform art.17, alin. (3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea lucrărilor de punere în aplicare a proiectului este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de HG 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odata cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc conditiile cerute de legislatia în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr.554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU

AVIZE, ACORDURI, AUTORIZAŢII,

biolog-chimist Sever Ioan ROMAN ing. Marinela Suciu

ÎNTOCMIT,

ing. Georgeta Cosma